text: Se billeder fra ulykken på Rømø
  11 juli 2013 kl. 08.09
  Efter bilulykken torsdag morgen på Rømø, hvor en 21-årig mand fra Esbjerg mistede livet, er offerets tre 20-årige kammerater blevet anholdt og sigtet af politiet. De tre er blevet fremstillet i Retten i Sønderborg.
  Sigtelsen drejer sig om uagtsomt manddrab og spritkørsel.
  Politiet fik besked om ulykken klokken 6.25.
  Fire unge mænd fra Esbjerg-området havde tilsyneladende kørt vildt på stranden, men bilen forulykkede, og den 21-årige blev hårdt kvæstet. Han var tilsyneladende blevet slynget ud af bilen, som var væltet rundt på stranden, og havde slået hovedet.
  Med helikopter blev den 21-årige fløjet til Odense Universitetshospital, hvor lægerne erklærede ham død.
  De tre 20-årige kom ikke noget til. Men de overlevende risikerer nu tilsyneladende fængsling.
  
  Bilen flyttet?
  Politiet har bedt to bilinspektører undersøge den forulykkede bil på Rømø.
  JydskeVestkysten erfarer, at den er blevet flyttet omkring én kilometer fra ulykkesstedet.
  - Vi har i hvert fald ikke flyttet bilen, udtaler en af de to bilinspektører Peter Føns, til jv.dk.
  Avisens medarbejder på Rømø fortæller, at ulykkesstedet er omkring livreddertårnet på Lakolk Strand. Men bilen befandt sig cirka en kilometer mod syd, da bilinspektørerne nåede frem.
  Anmeldelsen til politiet kom ikke fra de tre medpassagerer. Det var en forbipasserende kvinde, der ringede 1-1-2 klokken 06.25 torsdag morgen.
  